หุ้นระทึกยุบ-ไม่ยุบพรรคปชป.วันนี้
ตลาดหุ้นเกาะติดคดียุบพรรค ปชป.วันนี้ หากศาล รธน.ตัดสินยุบพรรค-กรรมการบริหารถูกตัดสิทธิฉุดหุ้นรูด 30 จุด แต่หากยกคำร้องวิ่งขึ้นได้ 10 จุด ระยะสั้นแนะนักลงทุนอยู่นอกตลาด
30 พ.ย. 2553

ตลาดหุ้นเกาะติดคดียุบพรรค ปชป.วันนี้ หากศาล รธน.ตัดสินยุบพรรค-กรรมการบริหารถูกตัดสิทธิฉุดหุ้นรูด 30 จุด แต่หากยกคำร้องวิ่งขึ้นได้ 10 จุด ระยะสั้นแนะนักลงทุนอยู่นอกตลาด
วันที่ 29 พ.ย. 2553 จะกลายเป็นวันประวัติศาสตร์ทางการเมืองอีกวันหนึ่งสำหรับประเทศไทย และจะมีผลต่อทิศทางตลาดหุ้นอย่างมากเพราะเป็นวันที่จะมีการแถลงปิดคดียุบพรรคประชาธิปัตย์ (ปชป.) กรณีใช้เงินกองทุนพัฒนาการเมือง 29 ล้านบาทโดยผิดกฎหมาย ซึ่งทุกสายตาจับจ้องว่าศาลรัฐธรรมนูญจะมีการอ่านคำตัดสินในทันทีที่การแถลงปิดคดีจบหรือเลื่อนการตัดสินออกไป
บล.พัฒนสิน (CNS) ออกบทวิเคราะห์ว่า ประเด็นการเมืองจะมีความสำคัญต่อการลงทุนในระยะนี้ โดยเฉพาะการตัดสินคดียุบพรรค ปชป.โดยทางฝ่ายวิจัยได้ทำการศึกษาไว้ 3 แนวทางคือ 1.หากไม่ผิด ดัชนีหุ้นจะเด้งขึ้นทันทีและจะขึ้นไปแตะแนวต้านที่ 1,020-1,030 จุด 2.ตัดสินว่าผิด และกรรมการบริหารพรรคถูกตัดสิทธิ ก็จะฉุดให้ดัชนีร่วงลงไปหาแนวรับที่ 950 จุด ก่อนจะค่อยๆ ปรับตัวขึ้นมาในลักษณะวีเชฟ เพราะเชื่อว่าพรรคร่วมรัฐบาลยังคงเป็นพรรคเดิม และยังคงบริหารประเทศต่อไป 3.ศาลตัดสินว่าผิดแต่กรรมการบริหารพรรคยังคงมีสิทธิทางการเมือง เชื่อว่าดัชนีจะอ่อนตัวลง 970-980 จุด และค่อยๆ ขึ้นเป็นวีเชฟเช่นกัน
ด้าน บล.ทิสโก้ ประเมินไว้ 2 แนวทางคือ 1.เป็นไปตามที่ตลาดคาดคือยกคำร้องซึ่งดัชนีจะขึ้นทันที 10 จุด และ 2.กรณีผิดคาดคือศาลรัฐธรรมนูญตัดสินยุบพรรค ปชป.และตัดสิทธิกรรมการบริหารพรรคทั้งหมด ดัชนีหุ้นจะปรับตัวลงในช่วง 2-3 วันนี้ ซึ่งคาดว่าประมาณ 30 จุด และหลังจากนั้นจะค่อยๆ ดีดตัวขึ้นจากแรงเข้ามาซื้อของกองทุน RMF และ LTF 
นายไพบูลย์ นรินทรางกูร ประธานกรรมการบริหาร บล.ทิสโก้ ยอมรับว่า ระยะสั้นการเมืองจะมีความสำคัญต่อตลาดหุ้นอย่างมาก เพราะขณะนี้ยังไม่มีใครทราบว่าจะเป็นอย่างไร อย่างไรก็ตาม ในช่วงจังหวะนี้แนะนำให้นักลงทุนรออยู่นอกตลาดจนกว่าจะเห็นความชัดเจน เพราะผลของการตัดสินจะทำให้เกิดการเปลี่ยนแปลงไม่ทางใดก็ทางหนึ่ง
นอกจากนี้ นับตั้งแต่ต้นปีถึงปัจจุบันตลาดหุ้นไทยปรับตัวขึ้นมากว่า 40% แล้วดังนั้นนักลงทุนก็ยิ่งต้องระมัดระวัง นอกจากนี้ปัญหาหนี้ของยุโรปและสงครามสอง เกาหลี รวมถึงมาตรการของจีนที่จะออกมาดับความร้อนแรงเศรษฐกิจ ดอกเบี้ยจะขึ้นหรือไม่และเรื่องของเงินเฟ้อล้วนแล้วแต่เป็นปัจจัยเสี่ยงต่อการลงทุนในระยะสั้น
ด้าน บล.เคจีไอ (ประเทศไทย) แนะชะลอการลงทุนเพื่อรอดูสถานการณ์การเมือง โดยเฉพาะเรื่องยุบพรรคและความตึงเครียดในคาบสมุทรเกาหลี
บล.กสิกรไทย คาดว่า สัปดาห์นี้ดัชนีหุ้นจะผันผวนในช่วงแคบโดยมีแนวรับที่ 977 และ 950 จุด ขณะที่แนวต้านจะอยู่ที่ 1,020 และ 1,050 จุด ตามลำดับ
สัปดาห์ที่ผ่านมา ตลาดหุ้นไทยร่วงตามเอเชีย ดัชนีปิดที่ 991.71 จุด ลดลง 1.69% จากสัปดาห์ก่อนต่างชาติขายหนัก 5,142 ล้านบาท และค่าเงินบาทอ่อนค่า